14 октябрь көнө иртән 6-сы немец армияһы Волга тирәһендәге совет плацдармдарына хәл иткес һөжүмен башлай. Уға Люфтваффе 4-се һауа флотының меңдән ашыу самолеты ярҙам итә. Немец ғәскәрҙәренең концентрацияһы иҫ китерлек була — 4 километрлыҡ фронтта трактор заводына һәм «Баррикадалар» заводына. Өс пехота һәм ике танк дивизияһы ебәрелә. Совет частары бик ныҡышмалы рәүештә оборона тоталар, уларға Волганың көнсығыш ярынан һәм Волга хәрби флотилияһы караптарынан артиллерия уты ярҙам итә. Әммә Волганың һул ярындағы артиллерия боеприпастарҙа ҡытлыҡ кисерә башлай. 9 ноябрҙә һыуыҡ төшә, һауа температураһы минус 18 градуста йылға аша сығыу ҡатмарлаша, Волганың һул ярындағы артиллерия боеприпастар менән ҡытлыҡ кисерә башлай. 62-се армия ғәскәрҙәрен боеприпастар һәм аҙыҡ-түлек менән тәьмин итеү ауырлаша. 11 ноябрь көнөнөң ахырында немец ғәскәрҙәре «Баррикадалар» заводының көньяҡ өлөшөн баҫып алыуға өлгәшә һәм 500 метрлыҡ участкала Волгаға бәреп сыға. 62-се армия хәҙер өс бер-беренән айырым торған плацдармдарҙы тотоп тора (улар араһында иң бәләкәйе — Людников утрауы). Юғалтыуҙарҙан һуң 62-се армия дивизияларында 500—700 кеше тороп ҡала. Әммә немец дивизиялары ла ифрат ҙур юғалтыуҙарға дусар була, күп кенә частарҙа шәхси составынан 40 % -тан ашыуы һәләк була.